Ιρλανδικό Πρωτάθλημα Κλειστού Στίβου

To Ιρλανδικό Πρωτάθλημα Κλειστού Στίβου ή Πρωτάθλημα Κλειστού Στίβου της Δημοκρατίας της Ιρλανδίας (αγγλικά: Irish Republic Indoor Athletics Championships ή AAI National Senior Indoor Championships), γνωστό ως Πρωτάθλημα Κλειστού Στίβου GloHealth για λόγους χορηγίας, είναι το εθνικό πρωτάθλημα στον κλειστό στίβο της Δημοκρατίας της Ιρλανδίας, που διοργανώνεται από την Ιρλανδική Ομοσπονδία Στίβου. 

Πραγματοποιείται κάθε χρόνο, κατά τις χειμερινές περιόδους και αναδεικνύει τους πρωταθλητές της Δημοκρατίας της Ιρλανδίας στα αγωνίσματα ανδρών και γυναικών. Από το 2007 έως το 2014 χρηματοδοτούνταν από την Woodie’s DIY και από το 2015 χορηγείται από την GloHealth.

Διεξήχθη για πρώτη φορά το 1988 υπό την αιγίδα της Bord Lúthchleas na hÉireann (BLE) και από τότε έχουν πραγματοποιηθεί είκοσι οκτώ διοργανώσεις. 

Από το 2000 το πρωτάθλημα πραγματοποιείται από την Ιρλανδική Ομοσπονδία Στίβου που ιδρύθηκε την ίδια χρονιά και αντικατέστησε άλλες ομοσπονδίες, με την ιστορία των αθλητικών φορέων στην Ιρλανδία να είναι περίπλοκη λόγω της διχοτόμησης της χώρας το 1923. Η ομοσπονδία σύμφωνα με το σύνταγμα της, έδωσε τη δυνατότητα στη διοργάνωση επίσης να θεωρηθεί ως Πρωτάθλημα «Όλης της Ιρλανδίας».     

Από το 2003 επιτρέπεται να συμμετέχουν και μη Ιρλανδοί αθλητές μόνο ως επισκέπτες, εκτός αν είναι μέλη ενός συλλόγου της Δημοκρατίας της Ιρλανδίας. Αν και η Βόρεια Ιρλανδία συμμετέχει στο Βρετανικό Πρωτάθλημα Κλειστού Στίβου μαζί με την Αγγλία, την Σκωτία και την Ουαλία, καθώς δεν έχει δικό της πρωτάθλημα, στο πρωτάθλημα λαμβάνει μέρος μεγάλος αριθμός αθλητών λόγω της απόστασης των δύο χωρών, οι οποίοι αγωνίζονται σε συλλόγους της Δημοκρατίας της Ιρλανδίας.

Στο πρωτάθλημα πραγματοποιούνται είκοσι οκτώ (2015) αγωνίσματα συνολικά, με τα σύνθετα αγωνίσματα να διεξάγονται σε άλλες ημερομηνίες. Επίσης υπήρχε πρωτάθλημα σκυταλοδρομιών σε κλειστό χώρο έως το 2010 χωρίς όμως να αποτελεί μέρος του πρωταθλήματος.

Από το 1988 έως σήμερα το κύριο μέρος του πρωταθλήματος έχει διεξαχθεί δεκαέξι φορές στην πόλη Νίνα, τις περισσότερες από κάθε άλλη περιοχή.

Διοργανώσεις

Κλειστά στάδια 

Το κύριο μέρος του πρωταθλήματος έχει διεξαχθεί σε τρία διαφορετικά κλειστά στάδια από την ίδρυση του το 1988. Το στάδιο με τις περισσότερες διοργανώσεις είναι το Ολυμπιακό Κλειστό Στάδιο Νίνα, στην Νίνα, που έχει αναλάβει δεκαέξι φορές το πρωτάθλημα. Η πιο πρόσφατη διοργάνωση διεξήχθη στο AIT International Arena, στο Άθλον, για τρίτη φορά.

Από το 1988 έως το 2002 το πρωτάθλημα πραγματοποιούνταν στην πόλη Νίνα (Nenagh), στο Ολυμπιακό Κλειστό Στάδιο Νίνα που αποτελούσε  το πρώτο και μοναδικό κλειστό χώρο για στίβο στη Δημοκρατία της Ιρλανδίας. Το 2003 το πρωτάθλημα διεξήχθη για πρώτη φορά εκτός συνόρων και συγκεκριμένα στο Odyessy Arena, στο Μπέλφαστ, της Βόρειας Ιρλανδίας. Το ίδιο συνέβη το 2004 και το 2006 έως το 2012, εκτός από το 2005 που πραγματοποιήθηκε για τελευταία φορά στη Νίνα. Από το 2013 το πρωτάθλημα διεξάγεται στην AIT International Arena, στο Άθλον το οποίο άνοιξε το 2013 και αποτελεί την πρώτη παγκόσμιας κλάσης αρένα κλειστού Στίβου στη Δημοκρατία της Ιρλανδίας.

Δείτε επίσης 
 Ιρλανδικό Πρωτάθλημα Στίβου

Παραπομπές

Εξωτερικοί σύνδεσμοι 
Επίσημη ιστοσελίδα της Ιρλανδικής Ομοσπονδίας Στίβου

Ιρλανδικά Πρωταθλήματα Στίβου
Στίβος στη Δημοκρατία της Ιρλανδίας